คลังระดมกึ๋นสนองรัฐบาลใหม่
กพ.โดดรับปรับเงินเดือนขรก.ทำได้ต้องแก้กฎหมายแถมต้องขึ้นยกชุด
11 ส.ค. 2554

กพ.โดดรับปรับเงินเดือนขรก.ทำได้ต้องแก้กฎหมายแถมต้องขึ้นยกชุด
คลังนัดระดมกึ๋นหน่วยงานในสังกัดรับมือนโยบายรัฐบาลใหม่ ก.พ. เชื่อปรับฐานเงินเดือน ขรก.ใหม่ ต้องขึ้นทั้งระบบ
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า ได้เรียกหน่วยงานของรัฐทั้งหมดที่อยู่ภายใต้การกำกับดูแลของกระทรวงการคลังมาหารือ เพื่อพิจารณาถึงความพร้อมในส่วนที่เกี่ยวข้องกับการดำเนินงานตามนโยบายของพรรคเพื่อไทย (พท.) และรัฐบาลใหม่ เพื่อพิจารณาว่าสามารถจะตอบสนองการทำงานตามนโยบายได้แค่ไหน มีปัญหาอุปสรรคอย่างไร
ทั้งนี้ หน่วยงานที่เข้าร่วมการประชุมประกอบด้วย ธนาคารเพื่อการเกษตรและสหกรณ์การเกษตร (ธ.ก.ส.) ที่ต้องทำโครงการรับจำนำข้าว โครงการจัดทำบัตรเครดิตเกษตรกร โครงการแก้หนี้ไม่เกิน 5 แสนบาท ธนาคารออมสิน ที่ต้องทำนโยบายแก้หนี้ไม่เกิน 5 แสนบาท ธนาคารอาคารสงเคราะห์ (ธอส.) ที่ต้องทำนโยบายดอกเบี้ยบ้าน 0% เป็นเวลา 5 ปี
นอกจากนี้ ยังมีผู้บริหารกรมสรรพากร ที่ต้องสนองตอบนโยบายลดภาษีนิติบุคคลเหลือ 23% ในปีหน้า และจะลดลงเหลือ 20% ในปีต่อไป การคืนภาษีสำหรับบุคคลที่ซื้อบ้านหลังแรก และกรมสรรพสามิต ที่ต้องดูแลการคืนภาษีรถยนต์คันแรก 
นายอารีพงศ์ กล่าวว่า ได้กำชับให้ผู้บริหารทุกหน่วยงานที่เกี่ยวข้องไปคิดแนวทางการปฏิบัติตามนโยบายให้มากที่สุด เพื่อเตรียมเสนอให้รัฐบาลได้พิจารณาตัดสินใจ
นายนนทิกร กาญจนะจิตรา เลขาธิการสำนักงานคณะกรรมการข้าราชการพลเรือน (ก.พ.) กล่าวว่า นโยบายปรับเพิ่มเงินเดือนให้ผู้ที่จบการศึกษาระดับปริญญาตรีรุ่นใหม่ ทำได้ไม่ยาก ปัจจุบันเงินเดือนบรรจุข้าราชการใหม่อยู่ที่ 9,100 บาทต่อเดือน และ พ.ร.บ.ข้าราชการพลเรือน พ.ศ. 2551 กำหนดให้ปรับขึ้นเงินเดือนแบบค่อยเป็นค่อยไปไม่เกิน 10% ถ้าเกินกว่านั้นจะต้องเสนอรัฐบาลแก้ไขกฎหมาย 
ขณะที่นโยบายของพรรคเพื่อไทย จะมีการปรับเงินเดือนข้าราชการสูงถึง 50% ก็จะต้องปรับโครงสร้างบัญชีเงินเดือนข้าราชการใหม่ทั้งหมด รวมทั้งแก้ไข พ.ร.บ.ข้าราชการพลเรือน พ.ศ. 2551 หรือออกเป็นพระราชกฤษฎีกามารองรับ
ปัจจุบันมีข้าราชการพลเรือนสังกัด ก.พ. อยู่ทั้งสิ้น 4 แสนคน และข้าราชการพลเรือนสังกัดหน่วยงานอื่น 1.6 ล้านคน หากจะปรับเงินเดือนข้าราชการคงต้องทำให้ครอบคลุมทั้งหมด ข้าราชการที่มีอยู่เดิมก็ต้องได้รับการปรับเงินเดือนบวกประสบการณ์เข้าไปด้วยเช่นกัน